

LĒMUMS

Ādažos, Ādažu novadā

2025. gada 24. jūlijā **Nr.** **308**

**Par projekta pieteikuma “Bioloģiskās daudzveidības saglabāšana un antropogēnās slodzes mazināšana *Natura 2000* teritorijās Ādažu novadā” sagatavošanu**

Ministru kabineta 2025. gada 18. februāra noteikumi Nr. 107 “Eiropas Savienības kohēzijas politikas programmas 2021.–2027. gadam 2.2.3. specifiskā atbalsta mērķa "Uzlabot dabas aizsardzību un bioloģisko daudzveidību, "zaļo" infrastruktūru, it īpaši pilsētvidē, un samazināt piesārņojumu" 2.2.3.3. pasākuma "Pasākumi bioloģiskās daudzveidības veicināšanai un saglabāšanai" projektu iesniegumu trešās un ceturtās atlases kārtas īstenošanas noteikumi” (turpmāk - Noteikumi) paredz īstenot projektus, kas uzlabo dabas aizsardzību un bioloģisko daudzveidību Eiropas Savienības nozīmes sugām un biotopiem, īstenojot aizsardzības un apsaimniekošanas pasākumus *Natura 2000* teritorijās atbilstoši spēkā esošiem dabas, sugu vai biotopu aizsardzības plāniem.

Projektu atlases mērķteritorijas un projektu īstenošanas vietas ir *Natura 2000* teritoriju tīklā iekļautās īpaši aizsargājamās un piegulošas dabas teritorijas, kurām ir spēkā esošs dabas aizsardzības plāns un kur var veikt Eiropas Savienības nozīmes sugu un biotopu aizsardzības darbības atbilstoši spēkā esošam sugu vai biotopu aizsardzības plānam. Pasākuma atlases mērķa grupa ir arī pašvaldības, kas paredz veikt sugu vai biotopu aizsardzības stāvokļa uzlabošanu vai antropogēnās slodzes mazināšanu.

Ādažu novada pašvaldībā atrodas *Natura 2000* teritorija.

Projektu iesniegumu termiņš ir 2025. gada 19. augusts. Lai projekts būtu atbalstāms, visas projektā plānotās aktivitātes ir jāveic spēkā esošā attiecīgās īpaši aizsargājamās dabas teritorijas (*Natura 2000*) dabas aizsardzības plāna ietvaros, kā arī jāievēro normatīvie akti, kas regulē Piejūras dabas parka aizsardzības un izmantošanas kārtību.

Projekta iesniegšana iespējama, ja tiek sasniegts rezultāta rādītājs - vismaz 100 hektāri labvēlīgi ietekmētas teritorijas, kur tiek veikti pasākumi biotopu un sugu dzīvotņu aizsardzībai, vai tiek mazināta antropogēnā slodze. Platības aprēķins veikts balstoties uz Dabas aizsardzības pārvaldes apstiprināto metodiku, piemērojot noteiktus ietekmes rādiusus vai koeficientus atkarībā no aktivitātes veida.

Projekts jāīsteno līdz 2029. gada 31. decembrim.

Ādažu novada pašvaldība projekta ietvaros paredz īstenot pasākumus, lai vairāk kā 199.02 ha platībā labvēlīgi ietekmētu piecas vietas Kalngalē, Garciemā, Gaujā, Carnikavā un Lilastē. Aktivitātes ir saskaņotas ar spēkā esošajiem dabas aizsardzības plāniem un atbilst Noteikumos noteiktajām darbībām:

1. Kalngalē izveidot gājēju takas ar grants segumu (920 m) un veikt velo novietnes izbūvi, lai novirzītu apmeklētāju plūsmu no jutīgajām piekrastes zonām;
2. Garciemā atjaunot gājēju tiltiņu (15 m), koka skatu platformu un īstenot smilšu erozijas mazināšanas pasākumu - zaru pinuma ierīkošanu krasta nostiprināšanai (100 m);
3. Gaujā labiekārtot telšu un ugunskura vietu, kā arī atjaunot Skautu ielas grants segumu ar dubultās virsmas klājumu (2 km), nodrošinot kontrolētu piekļuvi biotopu teritorijām;
4. Carnikavā izbūvēt koka laipu no Jūras ielas stāvlaukuma jūras virzienā (750 m);
5. Lilastē atjaunot koka laipu pludmalē (60 m);
6. Ādažu novada kāpu teritorijās (tostarp Lilastē pie Garezeriem) paredzēt biotopu apsaimniekošanas pasākumus saskaņā ar Piejūras dabas parka dabas aizsardzības plāna prioritātēm un ietverot krasta apēnojuma mazināšanu un invazīvo augu sugu ravēšanu, nodrošinot projekta sasniedzamo rādītāju izpildi attiecībā uz biotopu labvēlīgi ietekmēto platību, uzlabojot biotopu kvalitāti un nodrošinot labvēlīgus apstākļus īpaši aizsargājamu sugu dzīvotnēm;
7. izgatavot un uzstādīt divus informatīvos stendus.

Projekta ietvaros tiks nodrošināta pašvaldības sadarbība ar Dabas aizsardzības pārvaldi, VSIA “Latvijas Valsts meži” un VAS “Latvijas dzelzceļš”.

Projekta plānotās kopējās izmaksas ir  823 300.00 *euro* (ar PVN), no kuriem  699 805.00 *euro* ir Eiropas Reģionālās attīstības fonda (ERAF) finansējums, un  123 495.00 *euro* ir pašvaldības līdzfinansējums, ievērojot finansējuma proporciju: 85 % ERAF un 15 % pašvaldība. Pašvaldības līdzfinansējums jāparedz projekta īstenošanas periodam, atbilstoši projekta darbību un maksājumu grafikam, sākot no līguma noslēgšanas ar CFLA. Projekta attiecināmās izmaksas būs spēkā no pieteikuma iesniegšanas dienas.

Projekta iecere atbilst Ādažu novada pašvaldības attīstības programmas (2021–2027) vidējā termiņa prioritātēm, īpaši 4. rīcības virzienam “Vide un dabas resursi”, kurā uzsvērta nepieciešamība nodrošināt bioloģiskās daudzveidības saglabāšanu un ilgtspējīgu dabas teritoriju pārvaldību. Projekts ir cieši saistīts ar rīcības virziena uzdevumiem, kas paredz dabai draudzīgas infrastruktūras izveidi, apmeklētāju plūsmas pārvaldību un vides izglītības veicināšanu. Iecere tieši balstās uz spēkā esošo Piejūras dabas parka dabas aizsardzības plānu (2020–2032), kurā noteikti konkrēti uzdevumi, tostarp biotopu atjaunošana, piekrastes un ūdenstilpju apsaimniekošana, invazīvo sugu ierobežošana, kā arī apēnojuma mazināšana un sabalansēta rekreācijas slodzes vadība. Projekta plānotās aktivitātes: apēnojuma noņemšana, infrastruktūras izbūve, gājēju takas, zaru pinumi, tiltiņa atjaunošana un piekļuves uzlabošana ir pilnībā saskaņotas ar šiem mērķiem.

Pamatojoties uz Pašvaldību likuma 4. panta pirmās daļas 2., 3. un 20. punktu, pašvaldības Projektu uzraudzības komisijas 02.06.2025., 14.07.2025. un 22.07.2025. atzinumu, kā arī domes Finanšu komitejas 16.07.2025. atzinumu, Ādažu novada pašvaldības dome

**NOLEMJ:**

1. Konceptuāli atbalstīt Ādažu novada pašvaldības projekta “Bioloģiskās daudzveidības saglabāšana un antropogēnās slodzes mazināšana *Natura 2000* teritorijās Ādažu novadā” pieteikuma sagatavošanu un iesniegšanu projektu atlasei pasākuma “2.2.3.3. Bioloģiskās daudzveidības veicināšana un saglabāšana” ceturtās atlases kārtas ietvaros:
   1. Kalngalē - izveidot gājēju takas ar grants segumu (920 m) un veikt velo novietnes izbūvi;
   2. Garciemā - atjaunot gājēju tiltiņu (15 m), koka skatu platformu un īstenot smilšu erozijas mazināšanas pasākumu ar zaru pinuma ierīkošanu krasta nostiprināšanai (100 m);
   3. Gaujā - labiekārtot telšu un ugunskura vietu, kā arī atjaunot Skautu ielas grants segumu ar dubultās virsmas klājumu (2 km);
   4. Carnikavā - izbūvēt koka laipu no Jūras ielas stāvlaukuma, jūras virzienā (750 m);
   5. Lilastē - atjaunot koka laipu pludmalē (60 m);
   6. Ādažu novada kāpu teritorijās (tostarp Lilastē pie Garezeriem) paredzēt biotopu apsaimniekošanas pasākumus saskaņā ar Piejūras dabas parka dabas aizsardzības plāna prioritātēm un ietverot krasta apēnojuma mazināšanu un invazīvo augu sugu ravēšanu, nodrošinot projekta sasniedzamo rādītāju izpildi attiecībā uz biotopu labvēlīgi ietekmēto platību, uzlabojot biotopu kvalitāti un nodrošinot labvēlīgus apstākļus īpaši aizsargājamu sugu dzīvotnēm;
   7. izgatavot un uzstādīt divus informatīvos stendus.
2. Centrālās pārvaldes Attīstības un projektu nodaļai līdz 2025. gada 19. augustam nodrošināt projekta pieteikuma sagatavošanu un iesniegšanu Centrālajai finanšu un līgumu aģentūrai (CFLA), izmantojot elektronisko pieteikšanās sistēmu (EPS), saskaņā ar pasākuma “2.2.3.3. Bioloģiskās daudzveidības veicināšana un saglabāšana” ceturtās atlases kārtas nosacījumiem.
3. Projekta pieteikuma atbalstīšanas gadījumā:
   1. pilnvarot pašvaldības domes priekšsēdētāju noslēgt līgumu ar Centrālo finanšu un līgumu aģentūru (CFLA) par projekta īstenošanu un ERAF finansējuma saņemšanu;
   2. noteikt Attīstības un projektu nodaļu par atbildīgo projekta ieviešanas, uzraudzības un atskaišu sagatavošanas nodrošināšanai pašvaldībā;
   3. Attīstības un projektu nodaļai iekļaut projekta īstenošanai nepieciešamo pašvaldības līdzfinansējumu 123 495.00 *euro* nodaļas 2026. gada budžeta projekta tāmē. Ja projektēšanas darbi būs jāuzsāk jau 2025. gadā, Attīstības un projektu nodaļai nepieciešamo līdzfinansējuma daļu nodrošināt, ierosinot grozījumus pašvaldības 2025. gada budžetā.
4. Pašvaldības izpilddirektoram veikt lēmuma izpildes kontroli.

Pašvaldības domes priekšsēdētāja K. Miķelsone

ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU